Omfattende efterforskning har ført politiet på sporet af en bande tricktyve fra Brabrand, der opererer i hele landet. Den første af flere sager udrulles mandag ved Retten i Aarhus.

Annonce

AARHUS: Det begyndte som et par banale butikstyverier. Begået af nogle af de sædvanlige lømler fra vestbyen. Personer som politiet kendte ganske godt i forvejen. Nogle gutter kommer ind i en butik, afleder ekspedientens opmærksomhed og stjæler et par kartoner cigaretter eller nogle få flasker spiritus. Gement butikstyveri. Ikke noget ud over det sædvanlige. Og så alligevel. Sidste år begyndte en gruppe efterforskere fra lokalpolitiet i Aarhus Vest at at undre sig. Var der ikke noget påfaldende ens over udbyttet? Noget mistænkeligt mønsteragtigt over fremgangsmåden i en række sager om tyveri fra kiosker og supermarkeder? Efterforskerne besluttede at kontakte landets øvrige politikredse. Herfra fik man tilsendt overvågningsmaterialet fra stribevis af lignende tyverier over hele landet, og så faldt alle brikkerne i puslespillet pludselig på plads. - Vi kender jo de her personer ganske godt fra området. Det var ikke noget problem at genkende en række af dem på overvågningsbåndene, forklarer politikommissær Klaus Hvegholm Møller fra lokalpolitiet i Aarhus Vest.

Annonce

Politiet: Vi har flere i kikkerten

Efterhånden som sagerne og materialet begyndte at hobe sig op på efterforskernes skriveborde i City Vest, tegnede der sig et tydeligt billede af - om ikke organiseret, så i hvert fald systematisk - kriminalitet i hele Danmark begået af den samme lille gruppe personer fra Brabrand. Den foreløbige kulmination i efterforskningen sker mandag 1. maj, hvor en 27-årig og en 42-årig mand fra Brabrand skal for Retten i Aarhus i en omfattende sag om tricktyverier. Tilsammen er de to mænd sigtet for 46 forskellige tyveriforhold. Ifølge anklageskriftet har mændene neglet kiosk- og supermarkedsvarer til en sammenlagt værdi af cirka 365.000 kroner over en fire måneder lang periode. Tricktyverierne er sket i stort set alle egne af Danmark, og udbyttet varierer fra cigaretter til en værdi af 86.000 kroner til fire pakker Capri Sonne juice. Og mandagens retssag er formentlig kun den første i et større sagskompleks. Politiet har nemlig flere gerningsmænd i kikkerten, oplyser Klaus Hvegholm Møller. - Da vi begynder at samle disse typer af sager, kan vi se et klart og tydeligt mønster. Så blev vi enige om at samle alle sagerne fra hele landet her i Aarhus Vest, hvorfra vi nu koordinerer efterforskningen, siger han. - Det her er bare begyndelsen. Der er andre end de to tiltalte, der arbejder på denne måde. Det er vi i fuld gang med at optrevle. Formentlig taler vi om flere hundrede sigtelser, konstaterer Klaus Hvegholm Møller.

Annonce

Utraditionel indbydelse